Man sterf ná verwoestende brand in reservaatArgieffoto Foto: stevepb, Pixabay Guy Venter, die man wat Donderdag ernstige brandwonde in ŉ veldbrand in die Dinokeng-wildreservaat, noordoos van Pretoria, opgedoen het, is Vrydagaand oorlede. Venter, in sy 40’s, het in die hospitaal aan sy wonde beswyk. JP Botha, voorsitter van die Sinoville-brandbeskermingsvereniging, het Saterdag aan Maroela Media gesê Venter het 65% brandwonde opgedoen en was in ŉ kritieke toestand ná die brand. “Mense wat 40% brandwonde opdoen, het klaar ŉ 50-50-kans op oorlewing. Mnr. Venter het 65% brandwonde opgedoen. Ons het onmiddellik geweet dit is baie ernstig.” Hy sê die vereniging het berading beskikbaar gestel vir al die bestryders wat deur Venter se dood geraak is, veral vir die 19-jarige Duan Bezuidenhout wat Venter uit die brand gered het. “Ek het met Duan gepraat en hy sê hy is oukei, maar ek het ook vir sy ouers gesê om hom dop te hou en ons sal enige ondersteuning aan hom bied wat hy nodig het.” Bezuidenhout is ŉ lid van die Sinoville-brandbeskermingsvereniging. Die brand in die reservaat het Donderdag vermoedelik ontstaan toe iemand met ŉ hoekslyper gewerk en die veld vlam gevat het. Die brand het vinnig buite beheer geraak en hulp van die Cullinan- en Sinoville-brandbeskermingsverenigings is ingeroep. Venter, ŉ vrywilliger, het saam met ŉ werker met sy bakkie en ŉ brandbestrydingstenk agterop gehelp om die brand te blus. Volgens Botha het die pomp van die brandbestrydingstenk agterop die voertuig afgegaan en Venter het uitgeklim om die pomp weer aan te skakel. Dit is toe dat die vuur skielik van rigting verander het en Venter agterop die bakkie in die vlamme vasgekeer is. “ŉ Veldbrand is verskriklik gevaarlik. Die brand maak sy eie wind. Hy suig suurstof in en al waai die wind wes, kan die vlamme oos beweeg. As die wind nog saam met die brand se suurstof gaan, is dit soveel erger,” sê Botha. “Dit was ŉ verwoede vlammehel wat bo-oor [Venter] en oor die bakkie is. Die werker het geskree en ons het net gesien hy is aan die brand.” Botha sê Bezuidenhout, wat ŉ brandbestande pak aangehad het, het in die vlamme ingehardloop om Venter uit die brand te trek. Hy is daarna terug in die brand in om Venter se bakkie te gaan haal en uit die vlamme uit te ry. Twee gekwalifiseerde paramedici wat op die toneel was, het onmiddellik Venter se klere van hom afgesny en Burnshield opgesit om die wonde steriel te hou. Hy is daarna met ŉ voertuig na ŉ landingsplek geneem waar ŉ mediese helikopter hom opgelaai en na ŉ hospitaal geneem het. “Ons het alles gedoen wat ons kon in die situasie en dit is altyd ŉ slag vir almal wanneer iemand op so ŉ manier moet sterf,” sê Botha. Hy sê dit is daarom dat opleiding oor brande vir die brandvereniging van sleutelbelang is om seker te maak mense weet presies wat om te doen wanneer ŉ brand uitbreek. “Mense doen dikwels soveel verkeerde goed in so ŉ situasie. Jy sal mense hoor vertel om botter of olie of selfs grondboontjiebotter op brandwonde te sit. Moet asseblief nie sulke twak aansmeer nie. Water, water, water. As iemand gebrand het, moet jy water op die wonde kry. Verkieslik skoon water om onmiddellik die vel af te koel,” sê hy. “Dit is ook belangrik om die regte klere te dra wanneer ŉ brand versprei word. Vermy nylonklere wat maklik aan die brand kan slaan en as’t ware in jou vel in kan smelt. Ontbied onmiddellik professionele hulp om met brandbestryding te help.”